|  |  |
| --- | --- |
| Numri i lëndës: | 2019:127465 |
| Datë: | 30.09.2019 |
| Numri i dokumentit: | 00542000 |

**P.nr.641/19**

**NË EMËR TË POPULLIT**

**GJYKATA THEMELORE NË PEJË**-Departamenti i përgjithshëm, me gjyqtarin e vetëm gjykues Ahmet Rexhaj, me pjesëmarrjen e sekretares juridike Lindmire Begolli, në çështjen penale ndaj të akuzuarve V M nga fshati R, Komuna Pejë, për shkak të veprave penale, mbajta në pronësi, kontroll ose posedim të paautorizuar të armëve nga neni 374 par.1 të KPRK-së, veprës penale asgjësimi apo dëmtimi i pasurisë nga neni 333 parag.1 të KPRK-së dhe veprës penale në bashkëkryerje , detyrimi e mbetur në tentativë nga neni 340 par.1 lidhur me nenin 28 dhe 31 të KPRK-së dhe S M nga fshati R, Komuna Pejë për shkak të veprës penale në bashkëkryerje , detyrimi e mbetur në tentativë nga neni 340 par.1 lidhur me nenin 28 dhe 31 të KPRK-së, duke vendosur sipas aktakuzës së Prokurorisë Themelore në Pejë, Departamenti për krime të përgjithshme, PP/II.nr.907/2019 të datës 05.07.2019, pas mbajtjes së shqyrtimit fillestar me datë 25.09.2019, në prezencë të Prokurorit të shtetit Lumturije Hoxha, të akuzuarve V M dhe S M, e në mungesë të palës së dëmtuar SH M merr këtë:

**A K T GJ Y K I M**

1.I akuzuari V M, i lindur me datë .. në Pejë, tani me vendbanim në fshatin R, Komuna Pejë, i biri i R dhe i nënës S e gjinisë XH, ka të kryer shkollën fillore, i pa punë, i pa martuar, i gjendjes së dobët ekonomike, i identifikuar në bazë të letërnjoftimit me nr...., i lëshuar nga MPB Republika e Kosovës, shqiptar, shtetas i Republikës së Kosovës, mbrohet në liri.

2.I akuzuari S M, i lindur me datë 15.05.1979 në Pejë, tani me vendbanim në fshatin R, Komuna Pejë, i biri i S dhe i nënës Z e gjinisë B, ka të kryer shkollën e mesme, bujk, i martuar, i identifikuar në bazë të letërnjoftimit me nr... i lëshuar nga MPB Republika e Kosovës, shqiptar, shtetas i Republikës së Kosovës, mbrohet në liri.

**JANË FAJTOR**

Për shkak se:

**I akuzuari V M**

1.Me datë 12.04.2019 në fshatin R, Komuna Pejë, posedon armë në shkelje me ligjin e zbatueshëm për armët Nr.-05/L-022, në atë mënyrë që pasi policia kishin marr informatën se i pandehuri posedon armë në shtëpinë e tij, të njëjtit pasi që ky i fundit i kishte pohuar një fakt të tillë, shkojnë në shtëpinë e tij, ku nën kanape në dhomën e ditës gjejnë dhe konfiskojnë një armë zjarri AK-47 së bashku me dy karikator, 20 fishek dhe një kondak për të njëjtën armë,

-Me çka ka kryer vepër penale mbajta në pronësi, kontroll ose posedim të paautorizuar të armëve nga neni 374 par.1 të KPRK-së.

2.Me datë 12.04.2019, rreth orës 16:00 në fshatin B, Komuna e Pejës, me dashje dëmton pasurinë e të dëmtuarit SH M, në atë mënyrë që përderisa punëtorët e të dëmtuarit SH ishin duke e rrethuar pronën e këtij të fundit, i pandehuri V me qëllim që mos ta lejojë të dëmtuarin që ta shfrytëzoj pronën e tij, rrëzon 80 shtylla betoni, ashtu që të dëmtuarit i shkakton dëme materiale në vlerë prej 900 euro,

-Me çka ka kryer vepër penale asgjësimi apo dëmtimi i pasurisë nga neni 333 par.1 të KPRK-së.

**Të akuzuarit S M dhe V M,**

Me datë 07.04.2019 në fshatin B, Komuna e Pejës, e pikërisht në shtëpinë e të dëmtuarit SH M, me dashje dhe me qëllim të përfitimit të dobisë pasurore të kundërligjshme për vete duke përdor kanosjen tentojnë ta detyrojnë të dëmtuarin që të kryej një veprim në dëm të pasurisë së tij, në atë mënyrë që edhe përkundër faktit se i dëmtuari në vitin 2012 kishte blerë patundshmërinë nga një qytetar i nacionalitetit serb, dy të pandehurit ditën kritike shkojnë në shtëpinë e të njëjtit e ftojnë tek bashqja e tyre, e më pas i drejtohen me fjalët “Ja i qet 20.000 euro ja të vrasim ose do ta marrim gjysen e tokës”, me çrast i dëmtuari si pasojë e kanosjes nuk mund të shfrytëzoj patundshmërinë e tij e evidentuar me nr. të Njësisë P-..,

-Me çka ka në bashkëveprim kanë kryer vepër penale detyrimi e mbetur në tentativë nga neni 340 paragrafi 1 lidhur me nenin 28 dhe 31 të KPRK-së,

Andaj, gjykata duke u bazuar në nenin 7,41,42,43,46,51,52,73, 80 par.1 të KPK-së, nenit 374 par.1 të KPRK-së, neni 333 par.1 të KPRK-së, neni 340 paragrafi 1 lidhur me nenin 28 dhe 31 të KPRK-së si dhe nenit 365 të KPPRK-së, të akuzuarve V M dhe S M iu shqipton:

**DËNIM ME GJOBË DHE KUSHT**

**Ashtu që të akuzuarit V M** për veprën e parë penale i përcakton dënim me gjobë në shumë prej 500€ (pesëqind euro) e të cilin dënim është i obliguar që ta paguaj në afat prej 90 ditësh pas plotfuqishmërisë së aktgjykimit.

Për veprën e dytë penale i përcakton dënim me burg në kohëzgjatje prej një (1) viti,

Për veprën e tretë penale i përcakton dënim me burg në kohëzgjatje prej një (1) viti

**Andaj gjykata konform nenit 80 par.2 të KPRK-së, te akuzuarit i shqipton dënim unik me burg në kohëzgjatje prej 18 ( tetëdhjetë ) muaj, mirëpo ky dënim nuk do të ekzekutohet në rast se i akuzuari brenda periudhës kohore prej dy (2) vite nuk kryen ndonjë vepër të re penale**.

Nëse i akuzuari i lartcekur dënimin me gjobë në shumë prej 500€ nuk e paguan në afat të caktuar, atëherë dënimi me gjobë gjykata do ta zëvendësoi me dënim burgu, një ditë burgu i llogaritur 20 € të gjobës.

I akuzuari obligohet që në emër të paushallit gjyqësor të paguaj shumën prej 20€, si dhe në emër të taksës për programin e kompensimit të viktimave të krimit në shumë prej 30€, të gjitha këto në afat prej 15 ditësh, pas plotfuqishmërisë së aktgjykimit.

**Ashtu që të akuzuarit S M** i përcakton dënim me burg në kohëzgjatje prej një (1) viti mirëpo ky dënim nuk do të ekzekutohet në rast se i akuzuari brenda periudhës kohore prej dy (2) vite nuk kryen ndonjë vepër të re penale

I njëjti është liruar nga pagesa e shpenzimeve procedurale ngase gëzon statusin e veteranit, sipas kartonit me nr. të dosjes 19867.

Pala e dëmtuar SH M nga fshati R, Komuna Pejë, për realizimin e kërkesës pasurore juridike udhëzohet në kontest civil.

**A r s y e t i m**

Prokuroria Themelore në Pejë-Departamenti për krime të përgjithshme ka ngrit aktakuzë PP/II.nr.907/2019 të datës 05.07.2019,, ndaj të akuzuarve V M nga fshati R, Komuna Pejë, për shkak të veprave penale, mbajta në pronësi, kontroll ose posedim të paautorizuar të armëve nga neni 374 par.1 të KPRK-së, veprës penale asgjësimi apo dëmtimi i pasurisë nga neni 333 parag.1 të KPRK-së dhe veprës penale në bashkëkryerje, detyrimi e mbetur në tentativë nga neni 340 par.1 lidhur me nenin 28 dhe 31 të KPRK-së dhe S M nga fshati R, Komuna Pejë për shkak të veprës penale në bashkëkryerje, detyrimi e mbetur në tentativë nga neni 340 par.1 lidhur me nenin 28 dhe 31 të KPRK-së.

Gjykata ka caktuar shqyrtimin fillestarë me datë 25.09.2019, Pas leximit të aktakuzës nga ana e Prokurorit të shtetit PP/II.nr.907/2019 të datës 05.07.2019, në seancën e shqyrtimit fillestar, gjykata është bindur se të akuzuarit e kanë kuptuar aktakuzën dhe të akuzuarve iu ka dhënë mundësinë që të deklarohen për pranimin ose mos pranimin e fajësisë.

Në këtë rast gjykata ka udhëzuar të akuzuarit për rendësin dhe pasojat e pranimit të fajësisë dhe i akuzuari V M ka deklaruar se e pranon fajësinë për vepër penale për të cilën ngarkohet, i akuzuari S M ka deklaruar se e pranon fajësinë për vepër penale për të cilën ngarkohet.

Prokurori i shtetit ka deklaruar se pajtohet me pranimin e fajësisë nga ana e të akuzuarve, i propozon Gjykatës që ta pranoj pranimin e fajësisë nga ana e të akuzuarve dhe i njëjti të çmohet si pranim i vullnetshëm dhe i sinqertë me rastin e marrjes së vendimit, pasi që dy të akuzuarit shfrytëzuan të drejtat e procedurës lidhur me fajësinë që të dytë u deklaruan se e pranojnë fajësinë për të gjitha pikat e aktakuzës dhe ky pranim është bërë në mënyrë vullnetare pa presion, të njëjtit kanë deklaruar se me të dëmtuarin kanë arritur pajtimin, Gjykatës i propozoj që të aprovoj pranimin e fajësisë nga ana e të akuzuarve dhe ky pranim i fajësisë të jetë si rrethanë lehtësuese me rastin e shqiptimit të dënimit,

Në vijim gjykata duke shqyrtuar fajësinë nga ana e të akuzuarit vlerësoi se pranimi i fajësisë paraqet shprehje të lirë të vullnetit të të akuzuarit, pasi që ata e kanë kuptuar natyrën dhe pasojat e pranimit të fajësisë.

Duke pasur parasysh të lartcekurat gjykata e ka aprovuar pranimin e fajësisë nga ana e të akuzuarit dhe ka vërtetuar se nuk ekziston ndonjë rrethanë për hudhje të aktakuzës konform nenit 253 të KPPK-së, se janë plotësuar kushtet nga neni 248 të KPPK-së, atëherë në këtë çështje nuk është zbatuar procedura e provave, por gjykata ka vazhduar me shqiptimin e dënimit.

Andaj gjykata duke u gjendur para këtyre fakteve siç janë pranimi i fajësisë nga ana e të akuzuarve, si dhe duke pasur parasysh provat të cilat gjenden në shkresat e lëndës siç janë: deklarata e dëshmitarit G M e dhënë në Prokurorinë Themelore në Pejë me datë 05.07.2019, deklarata e të dëmtuarit e dhënë në Prokurorinë Themelore në Pejë me datë 04.07.2019, deklarata e të pandehurit V M e dhënë në Prokurorinë Themelore në Pejë me datë 28.06.2019, deklarata e të pandehurit S M e dhënë në Prokurorinë Themelore në Pejë me datë 28.06.2019, Çertifikata e pronësisë me nr... në emër të SH M, lista e armëve dhe municionit të konfiskuar me nr. të dosjes .., fotodokumtecioni i vendit të ngjarjes dhe i shkresave të lëndës, raporti i policit Enver Salihaj me nr. të rastit 2019-DA-0679, raporti i policit Agron Kelmendi me nr. të rastit 2019-DA-0679, gjykata erdhi në përfundim se në veprimet e të akuzuarit ekzistojnë të gjitha elementet e veprës penale të përshkruara si në dispozitiv të këtij aktgjykimi e për të cilin është shpallur fajtor.

Duke vendosur mbi vendimin mbi dënim konform nenit 73 të KPRK-së, gjykata i vlerësoi të gjitha rrethanat lehtësuese dhe rënduese që ndikojnë në llojin e dënimit dhe nga rrethanat lehtësuese gjeti se secili veç e veç e kanë pranuar fajësinë, janë penduar për veprimet e tyre, janë pajtuar me palën e dëmtuar, patën sjellje korrekte në shqyrtim fillestar, për gjykatën nuk ka të dhëna se të njëjtit më parë ka ra ndesh me ligjin, ndërkaq nga rrethanat rënduese për të akuzuarit e lartcekur gjykata nuk ka gjetë asgjë.

Andaj gjykata duke u gjendur para këtyre rrethanave të akuzuarit i gjykoi si në dispozitiv të këtij aktgjykimi duke konsideruar se ky dënim është në përputhje me shkallën e përgjegjësisë penale të tyre dhe me intensitetin e rrezikimit të vlerave të mbrojtura të shoqërisë dhe është bindur se vendimi mbi dënimin do të shërbej për arritjen e qëllimit të dënimit e që është pengimi i të akuzuarve në kryerjen e veprave penale në të ardhmen si dhe në preventivën tjetër për personat tjerë që të përmbahen nga kryerja e veprave penale konform nenit 41 të KRPK-së.

Duke u bazuar në nenin 450 të KPPRK-së, i obligoi të akuzuarin V M në paguarjen e shpenzimeve të paushallit gjyqësor.

Konform nenit 39 par.1,2,3 nën par. 3.1 të Ligjit për kompensim të viktimave të krimit e obligoi të akuzuarin V M që të paguaj shpenzimet e viktimave të krimit.

Duke u bazuar në nenin 453 par.4 të KPPRK-së, e liroi të akuzuarin S M në paguarjen e shpenzimeve të procedurës penale ngase i njëjti posedon kartonin e veteranit.

Konform nenit 463 të KPPK-së, gjykata i udhëzoi palën e dëmtuar SH M nga fshati R, Komuna Pejë, për realizimin e kërkesës pasurore juridike në kontest të rregullt civil.

Nga sa u tha më lart u vendos si në dispozitiv të këtij aktgjykimi konform nenit 365 të KPPRK-së.

**NGA GJYKATA THEMELORE NË PEJË-Departamenti i Përgjithshëm P.nr.641/19.**

**Sekretare juridike Gjyqtari i vetëm gjykues**

Lindmire Begolli Ahmet Rexhaj

**KËSHILLË JURIDIKE:**

Kundër këtij aktgjykimi është e lejuar ankesa

në afat prej 15 ditësh, nga dita e marrjes, Gjykatës

së Apelit në Prishtinë, e nëpërmjet të kësaj gjykate.